‘હું આવું નહીં ત્યાં સુધી સુભાષકુમારને રોકી રાખજે. એમનો મિત્ર આવે તો એને પણ બેસાડી રાખજે.’ બહુ સ્પષ્ટ શબ્દોમાં શાલિનીને સૂચના આપી હતી, એટલે વિભાકર નિશ્ચિંત હતો કે સાવકી બહેન એના આદેશનું પાલન કરશે. એ છતાં, ગિલિન્ડર સુભાષનો હવે કોઇ ભરોસો ના કરાય. એ વિચાર સાથે એ ઝડપથી કાર ભગાવી રહ્યો હતો. શહેરનો ટ્રાફિક વીંધીને ઝડપથી શાહીબાગ પહોંચવાનું હતું એટલે સહેજ ઊંધો રસ્તો લઇને એ વાસણા પહોંચ્યો અને ત્યાંથી રિવરફ્રન્ટનો રસ્તો પકડ્યો કે જેથી ટ્રાફિક ના નડે. રિવરફ્રન્ટના રોડ પરથી એ ડફનાળા પહોંચી ગયો અને ત્યાંથી સુભાષકુમારનો બંગલો બે જ મિનિટના અંતરે હતો.